### Beslutningstema

Det skal i denne sag besluttes, om udkast til biodiversitetspolitik for Tønder Kommune skal vedtages.

### Historik

Kommunalbestyrelsen har den 26. august 2020 besluttet, at afsætte 0,6 mio. kr. til at uarbejde en naturkvalitets- og biodiversitetsplan for Tønder Kommune. Sidenhen er opgaven præciseret til at omhandle udarbejdelsen af en biodiversitetspolitik, biodiversitetsstrategi for Tønder Kommune og handleplan for særligt værdifulde naturområder i Tønder Kommune.

### Sagsfremstilling

At værne om kommunens natur og miljø bidrager til en bæredygtig benyttelse af de stedbundne kvaliteter, hvilket er i tråd med Tønder Kommunens Visions- og Strategiplan 2022-2025. Heri er det formuleret, at "vores lokale natur er uerstattelig og uvurderlig, hvorfor vi ønsker at beskytte, bevare og udvikle vores natur og dens værdifulde arter". At undgå tab er biodiversitet er desuden forankret i FN's verdensmål #15, der vedrører livet på land og navnlig rummer at "beskytte, genoprette og støtte en bæredygtig brug af økosystemer på land, bekæmpe ørkendannelse, standse udpining af jorden og tab af biodiversitet."

Tønder Kommune rummer unik natur med stor variation, såsom store marskområder, klitter, heder, gamle skove, næringsfattige højmoser og vandløb. Naturen i det åbne land og [adresse] udgør et væsentligt element i kommunens og borgernes identitet, og den er med til at sikre kommunen som et godt sted at bo og leve. Tønder Kommune bør derfor beskytte, bevare og udvikle naturen og dens arter.

Biodiversitetspolitikkens overordnede formål er at understøtte indsatsen for en rigere og mere mangfoldig natur i Tønder Kommune og derigennem leve op til kommunens målsætning om at sikre og øge biodiversiteten. Biodiversitetspolitikken vil samtidig understøtte kommunen som et godt sted at bo og at besøge, da en øget biodiversitet gør Tønder Kommune mere attraktiv som udflugtsmål for både lokale og turister.

Biodiversitetspolitikken vil blive fulgt op gennem en biodiversitetsstrategi for Tønder Kommune samt en handleplan for særligt værdifulde naturområder i Tønder Kommune.

Udkast til biodiversitetspolitik er gengivet i bilag 1.

### Direktøren for Teknik, Klima og Beskæftigelse indstiller,

at udkast til biodiversitetspolitik godkendes, og

at sagen videresendes til Økonomiudvalget og Kommunalbestyrelsen.

Beslutning fra Teknik- og Miljøudvalget, 13. september 2022, pkt. 4:

Indstillingen anbefales.

Joachim Madsen deltog ikke i mødet.

Beslutning fra Økonomiudvalget, 22. september 2022, pkt. 16:

Indstillingen anbefales.

### Beslutning

Indstillingen godkendt.